Document ID: 32005D0011

EIROPAS CENTRĀLĀS BANKAS LĒMUMS
(2005. gada 17. novembris)
par Eiropas Centrālās bankas ienākuma no apgrozībā esošajām euro banknotēm sadali iesaistīto dalībvalstu centrālajām bankām
(ECB/2005/11)
(2005/831/EK)
EIROPAS CENTRĀLĀS BANKAS PADOME,
ņemot vērā Eiropas Centrālo banku sistēmas un Eiropas Centrālās bankas statūtus, un jo īpaši to 33. pantu,
tā kā:
(1)
Lai būtu iespējams piešķirt līdzekļus valūtu kursa, procentu likmju un zelta cenas risku uzkrājumam, jāpārstrādā 2002. gada 21. novembra Lēmums ECB/2002/9 par Eiropas Centrālās bankas ienākuma no apgrozībā esošajām euro banknotēm sadali iesaistīto dalībvalstu centrālajām bankām (1). Turklāt operacionālu iemeslu dēļ Eiropas Centrālās bankas (ECB) ienākumu no apgrozībā esošajām euro banknotēm ir piemērotāk sadalīt nevis katru ceturksni, bet tikai reizi finanšu gadā.
(2)
2001. gada 6. decembra Lēmums ECB/2001/15 par euro banknošu emisiju (2) nosaka, ka apgrozībā esošās banknotes valstu centrālajām bankām (VCB) sadalāmas proporcionāli to apmaksātajām daļām ECB kapitālā. Lēmuma ECB/2001/15 4. pants un tā pielikums piešķir ECB 8 % no kopējās apgrozībā esošās euro banknošu vērtības. ECB tur Eurosistēmas prasības pret valstu centrālajām bankām, kas ir proporcionālas to daļām parakstītā kapitāla atslēgā un kuru vērtība ir līdzvērtīga tās emitēto euro banknošu vērtībai.
(3)
Saskaņā ar 2. panta 2. punktu 2001. gada 6. decembra Lēmumā ECB/2001/16 par iesaistīto dalībvalstu centrālo banku monetārā ienākuma sadali no 2002. finanšu gada (3) Eurosistēmas atlikumus attiecībā uz apgrozībā esošajām euro banknotēm atlīdzina pēc atsauces likmes. Saskaņā ar Lēmuma ECB/2001/16 2. panta 3. punktu šo atlīdzināšanu veic, izmantojot TARGET maksājumus.
(4)
Lēmuma ECB/2001/16 6. apsvērumā noteikts, ka ienākumi, ko ECB uzkrāj no atlīdzības par Eurosistēmas prasībām, kas tai ir pret VCB saistībā ar tās apgrozībā esošo euro banknošu daļu, jāsadala VCB saskaņā ar ECB Padomes lēmumiem, proporcionāli to daļām parakstītā kapitāla atslēgā tajā pašā finanšu gadā, kurā šie ienākumi uzkrājas.
(5)
Sadalot ienākumu, ko ECB uzkrājusi no atlīdzības par Eurosistēmas prasībām, kas tai ir pret VCB saistībā ar tās apgrozībā esošo euro banknošu daļu, ECB būtu jāņem vērā gada finansiālo rezultātu aprēķins, kurā paredzēta vajadzība piešķirt līdzekļus valūtu kursa, procentu likmju un zelta cenas risku uzkrājumam un iespēja izmantot citus uzkrājumus, kas var būt nepieciešami, lai segtu sagaidāmos izdevumus.
(6)
Aprēķinot ECB tīro peļņu, kas jānovirza vispārējo rezervju fondam saskaņā ar Statūtu 33.1. pantu, ECB Padomei būtu jāapsver tas, ka peļņas daļa, kura atbilst ienākumam no euro banknotēm apgrozībā, pilnā apmērā jāsadala VCB,
IR PIEŅĒMUSI ŠO LĒMUMU.
1. pants
Definīcijas
Šajā lēmumā:
a)
“iesaistītās dalībvalstis” ir dalībvalstis, kas pieņēmušas euro saskaņā ar Eiropas Kopienas dibināšanas līgumu;
b)
“VCB” ir iesaistīto dalībvalstu centrālās bankas;
c)
“Eurosistēmas atlikumi attiecībā uz apgrozībā esošajām euro banknotēm” ir prasības un saistības starp VCB un ECB un starp kādu no VCB un citām VCB, piemērojot Lēmuma ECB/2001/15 4. pantu;
d)
“ECB ienākums no apgrozībā esošajām euro banknotēm” ir ienākums, ko ECB uzkrāj no atlīdzības par Eurosistēmas prasībām, kas tai ir pret valstu centrālajām bankām saistībā ar tās apgrozībā esošo euro banknošu daļu, piemērojot Lēmuma ECB/2001/16 2. pantu.
2. pants
ECB ienākuma no apgrozībā esošajām euro banknotēm pagaidu sadale
1. ECB ienākums no apgrozībā esošajām euro banknotēm pilnībā pienākas VCB tajā pašā finanšu gadā, kad tas uzkrāts, un to sadala VCB proporcionāli to samaksātajām daļām ECB parakstītajā kapitālā.
2. ECB savu finanšu gada laikā gūto ienākumu no apgrozībā esošajām euro banknotēm VCB sadala nākošā gada otrajā darba dienā.
3. ECB ienākuma no apgrozībā esošajām euro banknotēm apjomu var samazināt saskaņā ar lēmumu, ko ECB Padome, pamatojoties uz statūtiem, pieņēmusi attiecībā uz izdevumiem, kas ECB radušies saistībā ar euro banknošu emisiju un apstrādi.
3. pants
Atkāpe no 2. panta
Atkāpjoties no 2. panta:
1)
Ja balstoties uz pamatotu Valdes aprēķinu ECB padome paredz, ka ECB būs kopēji gada zaudējumi vai tās kopējā gada peļņa būs mazāka par aprēķināto ienākumu no euro banknošu apgrozības, ECB Padome pirms finanšu gada beigām lemj nesadalīt saskaņā ar 2. pantu ECB ienākumu no apgrozībā esošajām euro banknotēm vai tā daļu tādā mērā, kādā tas nepieciešams, lai nodrošinātu, ka sadalītā ienākuma apjoms nepārsniedz ECB tīro peļņu šajā gadā.
2)
ECB Padome pirms finanšu gada beigām var lemt par ECB ienākuma no apgrozībā esošajām euro banknotēm vai tā daļas ieskaitīšanu valūtu kursa, procentu likmju un zelta cenas risku uzkrājumā.
4. pants
Nobeiguma noteikumi
1. Ar šo atceļ Lēmumu ECB/2002/9. Norādes uz atcelto lēmumu uzskata par norādēm uz šo lēmumu.
2. Šis lēmums stājas spēkā dienā pēc tā pieņemšanas.
Frankfurtē pie Mainas, 2005. gada 17. novembrī

Labels: 2
15
4